墓松既夷所餘無幾方植松秧自賦
作者：衛宗武
朝代：宋

paragraphs: 重來丙舍歲三易，翠巘插空仍兀突。
喬林鬰蓊殲斧斨，一二僅存於百億。
參差歷落更孤秀，不假依憑而挺立。
宛如九老瑞唐朝，又類耆英隆宋室。
合茲異代衆君子，仙去一朝於此集。
千夫束手何敢向，萬牛回首難容力。
已芟嘉植勿復論，壽此佺期不朽骨。
稚松匝地散新秧，頭角森森紛羽翼。
他年雨露飽沾濡，滿鼻珠璣香習習。
會須百尺長龍身，仍復層林森鳳翼。
作詩聊記角弓章，子子孫孫永培植。